**25 års jubilæum:**

25 år er jo ingen alder. Men alligevel er vi blevet voksne. Det hele startede fordi vi i 1989 fik kloakeret og fik nye nedgravede el-ledninger. I 1993 sandede Thorø sammen med Drejet. Vi ville gerne som landsby kunne henvende os samlet til amt, kommune og stat om problemer og ønsker om penge fx til sandsugning. Men hvordan skulle vi søge. Vi havde jo ikke en forening. Niels Nielsen, som stadig er med i bestyrelsen som suppleant og jeg, Bolette, samt 5 flere, der kunne danne en bestyrelse indkaldte til stiftende generalforsamling d. 28.marts 1994. Det er derfor forståeligt at vores formål kom til at lyde sådan:

*Foreningens formål er at varetage medlemmernes interesser i bevaring af naturværdierne i og omkring Thorøhuse, samt være kontaktorgan overfor offentlige myndigheder i fælles anliggender.*

(læs i Thorøhusebogen s. 43)

**Strandrensning:**

For at leve op til vores formålsparagraf indførte vi derfor den årlige strandrensning. Det er en af Bylaugets meget vigtige traditioner, hvor børn og voksne samles en forårsaften inden alt er sprunget ud, så vi kan få fat i plasticaffald, dåser m.m. 17.april 2018 samlede 25 voksne og 18 børn affald. Det blev som sædvanlig til et helt vognlæs, som nogle af de voksne, stærke mænd lige løftede 3 gamle bådlig ovenpå, som mindst havde ligget og flydt på Drejet i ca. 10 år. (se side 40 i Thorøhuse Posten maj 2018).

**Delfinen:**

Lige som strandrensningen skriver ”Delfinen”, den strandede båd, sig nu ind i beretningen. Siden den lagde sig godt tilrette på Drejet med 160-170 cm højvandet d. 4./5. januar 2017, har den ligget der. Vores ansøgninger til Energi Fyn, Friluftsrådet og Assens Kommune har fået afslag. Vores politianmeldelse er blevet til et civilt søgsmål, som er udsigtsløst, så tilbage er de 3 foreninger: Thorøhuse Bylaug, Thorøhuse Forsamlingshus og Oldermandslauget i Saltofte, som må stikke hovederne sammen og prøve at finde lidt økonomiske muligheder. Heller ikke det sidste 1,56m højvande d. 2. januar 2019 kunne befri os for ”Delfinen”. Den blev båret knap 100 m mod øst hen mod badebroen, så nu kan badenymferne bruge den til omklædning. Det kræver lidt istandsættelse. Værsgo.

**§ 18 turen med 60+70+80+90+thorøhusere:**

For tredje gang søgte vi af de midler i Assens Kommune, der er øremærket til fx ensomme eller ældre borgere til sociale formål. For tredje gang har vi fået bevilliget næsten det ansøgte beløb. I år gik vores tur til De Japanske Haver i Broby d. 14. juni. Vejret var med os. 18 personer deltog. Det var spændende at høre om havens historie fra den entusiastiske ejer. Fra ide til virkelighed for to københavnere på Fyn. Efter den fine introduktion nød vi en time rundt i den smukke have med rislende vandløb og steder med stilhed til meditation. En skøn frokostmenu med sushi, hvor kokken, som også var konen og medejer, fortalte om maden. På hjemvejen fik vi medbragt kaffe og kage i Falsled Havn. (Se billeder side 38 i Thorøhuse Posten aug. 2018).

**”Mordet på Harald Plum”- da kongen bestilte et mord:**

Med denne grumme overskrift og opslag på tavlerne i byen havde Bylauget inviteret til bogpremiere i Forsamlingshuset med forfatteren Martin Tidsvilde. 52 thorøhusere, assenesere med flere fra nær og fjern var mødt frem for at høre om denne bog med konspirationsteorien om hvordan Harald Plum med 4 skud **ikke** begik selvmord, men blev myrdet. Alle rapporter og dokumenter fra dødsfaldet i 1929 var med som dokumentation og Schreiners Boghandel i Assens havde ryddet vinduet til præsentation af bogen. (læs mere side 36 i Thorøhuse Posten aug. 2018).

**Asfalt efter gravearbejde til fibernet og gadelamper:**

Endelig, endelig fik vi i uge 23 repareret vores asfaltveje, hvor mange huller var blevet til farlige faldsteder. Det blev ikke til asfalt over det hele, men til lange baner, der hvor der havde været gravet. Men husk vi kan altid skrive til kommunen på dens hjemmeside, hvis der kommer nye farlige huller.

**Sommerbyvandring med Thorøhusehistorier:**

Bylauget havde 15. juli inviteret til historisk byvandring med afslutning i Forsamlingshuset med grillpølser. Forsamlingshuset gav øl/vand/vin. Det blev en solvarm tur med 32 voksne, hvoraf mange var nye beboere og 2 børn. Dejligt at så mange var mødt frem. (læs mere side 33 i aug. nr. 2018 i Thorøhuse Posten).

**Alle de nye tilflyttere i Forsamlingshuset:**

Trods store besparelser på kommunens budget havde alle landsbyambassadører fået 5000kr. til at byde alle de nye velkommen på hver deres hvis. Derfor blev alle de nye beboere i Thorøhuse fra 2016/17/18 inkl. sommer/fritidshuse inviteret på gammeldags flæskesteg lavet af husets kok Flemming og dessert + kaffe, øl, vand. Alle de inviterede kom søndag d.28.okt. fra 12.30-17.00, kun to var ude at rejse. Derudover kom også de ”gamle” thorøhusere, der skulle fortælle om hvert sin thorøhuseaktivitet. Det blev en forrygende eftermiddag med 69 fremmødte og levende musik leveret af cabaret-musikerne. (Det hele kan læses i Thorøhuse Posten s.34 i november nr. 2018).

**Hjertestarter-kursus:**

Som lovet holder Bylauget hvert år et hjertestarter-kursus, så vi med hænderne på dukken kan repetere/lære at give hjertemassage og bruge hjertestarteren, som hænger i indgangspartiet til det offentlige toilet på Forsamlingshuset. Henrik Holm-Nielsen, Fiskerstræde 10, er hvert år instruktør. Heldigvis har vi aldrig fået brug for hjertestarteren i de 6 år, den har hængt der, men vi skal kunne det udenad alligevel. Selv om der kun kom 15 thorøhusere/nyhusere søndag d. 13. jan. 2019, så fik de alle hænderne på dukken og hjertestarteren. Vi drøftede også en hjerte-løber-ordning i Thorøhuse.

**Spansk Eftermiddag i Forsamlingshuset:**

Et rejsebureau, GRANADA KULTURREJSER, et flyttet ind i Thorøhuse på Skolebakken 9. Det måtte vi gøre noget ved. Så hvad var mere oplagt end at præsentere det en søndag eftermiddag, hvor folk alligevel skal ud og gå en tur. De to nye tilflyttere Pia Köllner og Henrik Kidmose kan jo det hele selv, fortælle og vise billeder fra de spanske destinationer på et top-professionelt niveau og så serverede de tilmed lidt spansk vin med tapas til de 74 fremmødte.

Det blev en uforglemmelig eftermiddag søndag d. 10. febr. 2019 fra 15-17 i Forsamlingshuset. Bliv klogere på [www.granada.dk](http://www.granada.dk).

**Tilflyttere:**

Pia Köllner og Henrik Kidmose, Skolebakken 9.

Aina Laring og Ole Martin Mathiesen, Torø Huse Vej 47.

Sanne, Jacob Gades Vej 11.

Vibeke og Per Villemoes, Jacob Gades Vej 10.

Nina Broen og Arek, Slippen 3.

**Thorøhuse som udvalgt kulturmiljø:**

Arkitektskolen Aarhus har i 2016-2017 lavet et fint projekt med Screening Af Kulturmiljøer i 22 kommuner bl.a. Assens Kommune. I Assens Kommune er der valgt og beskrevet 33 kulturmiljøer, af Lav Værdi, Middel Værdi og Høj Værdi og Thorøhuse er sammen med Krengerup Slot, Midtbyen Assens, Plums Købmandsgård og Savværk og Skydebjerg blevet særligt udvalgt som repræsentant for gruppen Høj Værdi. ”***Thorøhuse er udvalgt pga. sin stærke kulturhistoriske fortælling om fiskermiljøet langs den sydfynske kyst. Byen, med sit aktive forhold til kystindustri, har et stort potentiale for bosætning, kystturisme og kulturformidling.”***

7. marts 2019 havde vi møde med Heidi Vilhelmsen fra Plan og Kultur på Rådhuset, hvor vi især snakkede om Thorøhuses sommerhuse/fritidshuse og den udvikling der er sket her de sidste 30 år, hvor helårshuse bliver solgt til fritidshuse. I 1986 var der 6 matrikler, der blev brugt til fritidshuse, i dag er det 20. I alt er der 116 matrikler i Thorøhuse, så udviklingen er ikke katastrofal, men vi holder øje med den. Lokalplanen for Thorøhuse nr. I-B3202 fastlægger at området skal anvendes til boligformål, helårsbeboelse. 6 matrikler er oprindeligt bygget som sommerhuse og benyttes som sommerhuse. Når helårshuse må sælges til fritidshuse er kommunens svar og lovgrundlag at der ikke er bolignød.

Palle Isaksen har lavet et oplæg til kommunen fra Bylauget, hvis de vil lave en ny lokalplan for Thorøhuse. Den ligger på vores hjemmeside.

**Hængepartier:**

Jørgen Eeg arbejder med at få H´et tilbage til navnet THORØHUSE. Det opgav vi for nogle år tilbage efter flere års kommunikation uden resultat. Mere om det under punkt 5.

Magrethe Vestergaard har lavet brev til kommunen om cykelsti til Thorøhuse. Staten har bevilliget 6 millioner til cykelstier i Assens. Kommunen venter på svar fra Vejdirektoratet. Kommunen har ønsket at bevillingen ikke er øremærket bestemte cykelstier, men kan bruges fleksibelt. Det vil så være Byrådets beslutning hvilke cykelstier der bliver prioriteret. Her skal Thorøhuse Bylaug presse på med vores ønske om cykelsti, da Genbrugspladsen stadig har indkørsel fra Torø Huse Vej.

Assens Kommunes Vej og Teknik arbejder stadig med at få ejerne af trailere og både på P-pladsen til at flytte dem hjem på matriklen eller hen på Fælleslodden.

Hvis 2019 bliver et godt æbleår ligesom 2017, så samler vi igen æbler og får lavet Thorøhusemost på det mobile mosteri til ÆBBLEFESTIVALEN I UGE 41.

**Tak:**

Bylaugets medlemstal var pr. 31. dec. 2018 174 medlemmer. Det højeste nogensinde. Det er vi meget stolte over. Tak for jeres opbakning, som giver et stærkt grundlag, når vi argumenterer med myndigheder m.fl.

Tak til Forsamlingshuset, som vi holder møder med 2 gange om året, for at udveksle erfaringer i vores Borgergruppe. Det gør vores arbejde meget nemmere.

Tak til vores uundværlige redaktør for Thorøhuse Posten Bjarne Toft Olsen, Ålevejen. Det er hver gang en fornøjelse at læse og alle postkasser modtager bladet 4 gange om året.

Tak til badebroens inspektør, Kurt Pedersen, Ålevejen, og hans hjælpere. Uden dem ingen funktionel bro.

Tak til Assens Kommune for de bevillinger vi har fået del i og 50km skiltene på Torø Huse Vej. Det skrev vi bare om i et høringssvar og pludselig var de der.

Tak til alle vores annoncører. Det betyder at vi ikke må begrænse antallet af sider i Thorøhuse Posten.

Tak til Bylaugets bestyrelse for samarbejdet og nye initiativer.

**Vi vil gerne have endnu flere mailadresser på medlemmerne. Send dem til kassereren:** **pisa@pisa.dk****.**

**Bolette Eggers**

**Formand for Thorøhuse Bylaug.**